Publiek oor vuurwerke gewaarskuArgieffoto Talle Suid-Afrikaners geniet dit om die nuwe jaar met ŉ vuurwerkvertoning te verwelkom, maar is nie altyd bewus van die streng wette en regulasies wat die gebruik van vuurwerke beheer nie. Brig. Sabata Mokgwabone, woordvoerder van die polisie, het in aanloop tot die komende Nuwejaarsvieringe die publiek herinner dat die gebruik van vuurwerke deur die Wet op Plofstof gereguleer word en dat verskillende munisipaliteite ook bykomende verordeninge het wat beperkings stel en bepalings neerlê oor die gebruik van vuurwerke. Mokgwabone het beklemtoon dat slegs groot- en kleinhandelaars wat ingevolge die Wet op Plofstof gelisensieer is, by magte is om vuurwerke te verkoop. Geen vuurwerke mag deur ŉ straatverkoper of verkoper by ŉ vlooimark of uit die kattebak van ŉ voertuig verkoop word nie. Enige persoon wat die regulasies soos vervat in die Wet op Plofstof oortree, kan skuldig bevind word aan ŉ oortreding en kan ŉ boete of tot 12 maande tronkstraf in die gesig staar. “Die Nuwejaarsvieringe is dikwels vir die polisie ŉ uitdaging ten opsigte van nakoming rondom die gebruik van vuurwerke,” het hy gesê. Hy het die publiek aan die volgende aspekte herinner vir die veilige gebruik van vuurwerke: